שו"ת רשב"ץ (תשב"ץ)/חלק ב/קד
שאלה קד:
עוד שאלתם רבקה היא גדולה מארבע עשרה שנים והלך אביה למקום אחר וקבל קדושין מיצחק עליה והיא לא עשאתו שליח ועכשיו מת יצחק זה שקבל האב קדושין ממנו ונשאר אחיו ונסתפק אם היא זקוקה לאחיו הנשאר מפני הקדושין שקבל אביה מאחיו שמת אם לא:

תשובה:
הדבר ידוע שאין לאב רשות בבתו בוגרת לקדשה אלא אם כן עשאתו שליח שלא נתנה התורה רשות לאב אלא כל שני נערות כדכתיב בנעוריה בית אביה אבל אחר שנכנסה בשני בגרות אין לו בה רשות.
וזאת אם אמת הדבר שהית' בוגרת בעת הקדושין והיא לא עשאתו שליח אינה מקודשת כלל וצריכין ב"ד לחקור אם בת זו בשעת הקדושין היתה בוגרת כמו שנזכר בשאלה וזה כשיבואו שני עדים כשרים ויעידו בב"ד שהיה לה יותר משתים עשרה שנה וששה חדשים ויום אחד בשעת הקדושין וידעו ג"כ מפי נשים שששה חדשים קודם הקדושין היו לבת זו סמני נערות.
ואחר שיתברר זה לב"ד תהיה אשה זו מותרת להנשא ואין עליה זיקת יבם ואע"פ שיוצא עליה קול שהיא מקודשת.
כיון שנתברר לב"ד שלא הי' רשות לאביה לקדשה לפי שהיתה גדולה ואינו שלוחה אין חוששין לקול זה: